2.3.3

Výbor regiónov sa preto domnieva, že je nutné: a) urobiť legislatívne opatrenia na európskej úrovni, na základe ktorých bude možné priznať štatút maloletého cudzinca bez sprievodu, žiadateľa o azyl a obete obchodu s ľuďmi na základe uznania základných práv pre maloletých a osobitnej potreby ochrany prostredníctvom týchto konkrétnych opatrení: — vypracovanie osobitných postupov na čo najpresnejšie určenie veku a zistenie totožnosti, — konkrétne opatrenia na zabránenie možným podvodom a zneužívaniu právnych systémov ochrany, — presné podmienky pre stanovenie poručníka, — zvýhodnenie postupov na umiestnenie do opatery, — pri dosiahnutí veku osemnásť rokov uznanie práv na sociálnu integráciu, po vyjadrení príslušného justičného orgánu, — stanovenie vyšetrovacích postupov na hľadanie členov rodiny s cieľom zlúčiť rodiny, — posilnenie opatrení na podporu aktivít na ochranu v krajinách pôvodu, — zapojenie pôvodných spoločenstiev a rodín, — ustanovenia o repatriácii so sprievodom výlučne len v najlepšom záujme maloletého a vždy až po preskúmaní situácie v jeho rodine, berúc do úvahy príslušné medzinárodné dohovory o ochrane maloletých, ktoré prípadne ratifikovala krajina pôvodu, — vytvorenie postupov a predpokladov starostlivosti v prípade núdze, — zisťovanie názoru maloletého na ustanovenia, ktoré sa ho týkajú, pri zabezpečení účasti justičných orgánov na ochranu jeho záujmov; b) vypracovanie decentralizovaného a prepojeného (Európska ochranná sieť pre deti a mládež) programu pre maloletých cudzincov bez sprievodu cez osobitné služby, ktoré by mohli byť integrované do existujúcej siete sociálnych služieb. Išlo by tu o prijímanie, integrovanie a pomoc pôvodným spoločenstvám a rodinám aj tým, že by sa poskytovala podpora pilotným projektom formou decentralizovanej spolupráce podľa skúseností z iniciatív miestnych a regionálnych orgánov v úzkej spolupráci s mimovládnymi organizáciami ako aj vytvorením kritérií na rovnomerné rozdelenie maloletých cudzincov bez sprievodu na celé územie EÚ. Výbor regiónov sa preto zaväzuje zhromaždiť osvedčené postupy, uplatňované rôznymi miestnymi a regionálnymi orgánmi členských krajín, aby predložil prehľad skúseností s prijímaním, sociálnym začlenením a zlučovaním rodín. Na tento účel by mohol byť vytvorený dozorný výbor, ktorý by na mieste pozoroval podmienky, v ktorých sú tieto aktivity uskutočňované, aby tak mohol navrhnúť konkrétne opatrenia na odstránenie prípadných zistených nedostatkov; c) v tých prípadoch, keď maloletý zostáva v prijímacej krajine, prijatie potrebných opatrení na jeho začlenenie do vzdelávacieho systému, s cieľom osvojiť si jazyk hostiteľskej krajiny, a osvojiť si demokratický systém hodnôt tejto krajiny; d) stanovenie jednotlivých oblastí v krajine pôvodu, ktoré najviac súvisia s daným javom a zamerať na ne pozornosť kooperačných iniciatív, opatrení v rámci politiky susedstva a špecifických iniciatív na podporu deti a mládeže zapojením pôvodného spoločenstva; e) vydanie povolenia na pobyt so sociálnou ochranou v spolupráci s ministerstvami vnútra, aby sa daným osobám pomohlo dostať sa zo začarovaného kruhu a účinne sa bojovalo proti zločineckým organizáciám; f) naplánovanie európskej konferencie na tému maloletých cudzincov bez sprievodu, ktorá by sa konala raz za dva roky, a naplánovanie obdobných konferencií na národnej úrovni a to tak, aby sa na týchto konferenciách zúčastnili aj mimovládne organizácie, združenia migrantov a iné organizácie, ktoré sa zaoberajú otázkou imigrácie; g) úplné financovanie prostriedkov potrebných na prijatie a integráciu maloletých cudzincov bez sprievodu vnútroštátnymi orgánmi.